《李伯纪丞相挽诗》
宋代·贺允中

已矣经邦业，茫然造物心。
人生固有定，天意颇难谌。
此日嗟亡鉴，当年用作霖。
吾皇方愿治，十事想遗箴。

作者简介：贺允中（一○九○～一一六八），字子忱，蔡州汝阳（今河南汝南）人。徽宗政和五年（一一一五）进士，授颍昌府学教授。累官著作郎，假太常少卿使金贺正旦归，迁司门员外郎。靖康改元，致仕归，寓居临海（《嘉定赤城志》卷三四）。高宗绍兴八年（一一三八）起为江西安抚制置司参议官，历福建路转运副使，以忤秦桧，主管崇道观。桧死，累官参知政事，以资政殿大学士致仕。孝宗乾道四年卒，年七十九。事见《南涧甲乙稿》卷二○《贺公墓志铭》。今录诗二首。